CELEX: 32017D0918
Language: sk
Date: 2017-05-23 00:00:00
Title: Vykonávacie rozhodnutie Komisie (EÚ) 2017/918 z 23. mája 2017, ktorým sa Svätý Vincent a Grenadíny označujú za nespolupracujúcu tretiu krajinu v boji proti nezákonnému, nenahlásenému a neregulovanému rybolovu

30.5.2017   
            
            
               SK
            
            
               Úradný vestník Európskej únie
            
            
               L 139/70
            
         VYKONÁVACIE ROZHODNUTIE KOMISIE (EÚ) 2017/918
   z 23. mája 2017,
   ktorým sa Svätý Vincent a Grenadíny označujú za nespolupracujúcu tretiu krajinu v boji proti nezákonnému, nenahlásenému a neregulovanému rybolovu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1), a najmä na jeho článok 31,
   keďže:
   1.   ÚVOD
   
   
               (1)
            
            
               Nariadením (ES) č. 1005/2008 (nariadenie o NNN rybolove) bol zriadený systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie.
            
         
               (2)
            
            
               V kapitole VI nariadenia o NNN rybolove sa stanovuje postup identifikácie nespolupracujúcich tretích krajín, krokov súvisiacich s krajinami identifikovanými ako nespolupracujúce tretie krajiny, vytvorenia zoznamu nespolupracujúcich krajín, vyradenia zo zoznamu nespolupracujúcich krajín, propagácie zoznamu nespolupracujúcich krajín a všetkých núdzových opatrení.
            
         
               (3)
            
            
               Podľa článku 31 nariadenia o NNN rybolove má Komisia identifikovať tretie krajiny, ktoré považuje za krajiny nespolupracujúce v boji proti NNN rybolovu. Tretiu krajinu možno označiť za nespolupracujúcu tretiu krajinu, ak si neplní záväzky, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabraňovanie NNN rybolovu, odrádzanie od neho a jeho odstraňovanie.
            
         
               (4)
            
            
               Pri identifikácii nespolupracujúcich tretích krajín sa vychádza z preskúmania všetkých informácií podľa článku 31 ods. 2 nariadenia o NNN rybolove.
            
         
               (5)
            
            
               Rada má v súlade s článkom 33 nariadenia o NNN zostaviť zoznam nespolupracujúcich krajín. Na tieto krajiny sa uplatňujú opatrenia uvedené v článku 38 nariadenia o NNN rybolove.
            
         
               (6)
            
            
               Podľa článku 12 ods. 2 nariadenia o NNN rybolove sa produkty rybolovu majú dovážať do Únie len vtedy, ak ich sprevádza osvedčenie o úlovku v súlade s uvedeným nariadením.
            
         
               (7)
            
            
               Podľa článku 20 ods. 1 písm. a) nariadenia o NNN rybolove osvedčenia o úlovku potvrdené daným vlajkovým štátom možno prijať len vtedy, ak daný štát Komisii oznámi svoje opatrenia na vykonávanie, kontrolu a vynucovanie zákonov, iných právnych predpisov a ochranných a riadiacich opatrení, ktoré musia jeho rybárske plavidlá dodržiavať.
            
         
               (8)
            
            
               Svätý Vincent a Grenadíny (ďalej ako „ostrovný štát Svätý Vincent a Grenadíny“) nepredložili Komisii svoje oznámenie ako vlajkový štát v súlade s článkom 20 nariadenia o NNN rybolove.
            
         
               (9)
            
            
               Podľa článku 20 ods. 4 nariadenia o NNN rybolove Komisia administratívne spolupracuje s tretími krajinami v oblastiach týkajúcich sa vykonávania ustanovení uvedeného nariadenia o osvedčení o úlovku.
            
         
               (10)
            
            
               Na základe informácií uvedených v článku 31 ods. 2 nariadenia o NNN rybolove Komisia skonštatovala, že existujú jasné náznaky, že ostrovný štát Svätý Vincent a Grenadíny si neplní povinnosti, ktoré mu ako vlajkovému, prístavnému, pobrežnému alebo trhovému štátu vyplývajú z medzinárodného práva, a to prijať opatrenia na zabraňovanie NNN rybolovu, odrádzanie od neho alebo jeho odstraňovanie.
            
         
               (11)
            
            
               V súlade s článkom 32 nariadenia o NNN rybolove preto Komisia rozhodnutím z 12. decembra 2014 (2) rozhodla o zaslaní oznámenia ostrovnému štátu Svätý Vincent a Grenadíny o možnosti jeho označenia za nespolupracujúcu tretiu krajinu podľa nariadenia o NNN rybolove.
            
         
               (12)
            
            
               Rozhodnutie z 12. decembra 2014 obsahuje aj informácie týkajúce sa základných skutočností a úvah, z ktorých takéto možné označenie vychádza.
            
         
               (13)
            
            
               Rozhodnutie bolo oznámené ostrovnému štátu Svätý Vincent a Grenadíny spolu s listom, v ktorom sa ostrovný štát Svätý Vincent a Grenadíny vyzýva, aby v úzkej spolupráci s Komisiou realizoval akčný plán na nápravu zistených nedostatkov.
            
         
               (14)
            
            
               Komisia vyzvala ostrovný štát Svätý Vincent a Grenadíny, aby najmä: i) prijal všetky potrebné kroky na vykonávanie opatrení uvedených v akčnom pláne podľa návrhu Komisie, ii) posúdil vykonávanie opatrení uvedených v akčnom pláne podľa návrhu Komisie a iii) zasielal Komisii každých šesť mesiacov podrobnú správu, v ktorej sa posúdi realizácia každého opatrenia, okrem iného z hľadiska účinnosti jednotlivých opatrení a/alebo všetkých opatrení spolu pri zabezpečovaní úplného dodržiavania systému kontroly rybolovu.
            
         
               (15)
            
            
               Ostrovný štát Svätý Vincent a Grenadíny dostal príležitosť reagovať na rozhodnutie z 12. decembra 2014, ako aj na ďalšie relevantné informácie, ktoré uviedla Komisia, čím sa mu umožnilo predložiť dôkazy s cieľom vyvrátiť alebo doplniť skutočnosti uvedené v rozhodnutí z 12. decembra 2014. Ostrovný štát Svätý Vincent a Grenadíny mal možnosť využiť svoje právo požiadať o dodatočné informácie alebo ich poskytnúť.
            
         
               (16)
            
            
               Komisia svojím rozhodnutím a listom z 12. decembra 2014 nadviazala dialóg s ostrovným štátom Svätý Vincent a Grenadíny a uviedla, že obdobie šiestich mesiacov považuje v zásade za dostatočne dlhé na dosiahnutie dohody.
            
         
               (17)
            
            
               Komisia pokračovala v získavaní a overovaní všetkých informácií, ktoré považovala za potrebné. Ústne a písomné pripomienky, ktoré predložil ostrovný štát Svätý Vincent a Grenadíny na základe rozhodnutia z 12. decembra 2014, boli posúdené a zohľadnené. Komisia ostrovnému štátu Svätý Vincent a Grenadíny priebežne poskytovala ústne alebo písomné informácie o svojich úvahách.
            
         
               (18)
            
            
               Ostrovný štát Svätý Vincent a Grenadíny dostatočne nevyriešil problémy a nedostatky opísané v rozhodnutí z 12. decembra 2014 a ani v plnej miere nevykonal opatrenia navrhnuté v akčnom pláne, ktorý je sprievodným dokumentom k rozhodnutiu.
            
         2.   POSTUP VOČI OSTROVNÉMU ŠTÁTU SVÄTÝ VINCENT A GRENADÍNY
   
   
               (19)
            
            
               Dňa 12. decembra 2014 zaslala Komisia ostrovnému štátu Svätý Vincent a Grenadíny oznámenie podľa článku 32 nariadenia o NNN rybolove, že zvažuje možnosť označiť ho za nespolupracujúcu tretiu krajinu.
            
         
               (20)
            
            
               Komisia ostrovnému štátu Svätý Vincent a Grenadíny navrhla, aby v úzkej spolupráci s jej útvarmi vypracoval akčný plán na odstránenie nedostatkov identifikovaných v rozhodnutí z 12. decembra 2014.
            
         
               (21)
            
            
               Hlavné nedostatky, ktoré Komisia identifikovala, súviseli s niekoľkými prípadmi nesplnenia povinností vyplývajúcich z medzinárodného práva týkajúcich sa predovšetkým neprijatia primeraného právneho rámca, absencie primeraného a efektívneho monitorovacieho systému, absencie systému pozorovateľov a programu inšpekcií, absencie jasných a transparentných postupov registrácie a udeľovania licencií na rybolov, ako aj absencie odrádzajúceho systému sankcií. V prípade ďalších zistených nedostatkov ide vo všeobecnosti o nedodržiavanie medzinárodných záväzkov vrátane odporúčaní a uznesení regionálnych organizácií pre riadenie rybárstva (RFMO). Zistil sa aj nesúlad s odporúčaniami a uzneseniami príslušných orgánov, napríklad s medzinárodným akčným plánom OSN na zabraňovanie nezákonnému, nenahlásenému a neregulovanému rybolovu (ďalej len „medzinárodný akčný plán proti NNN rybolovu“), a usmerneniami FAO k vykonávaniu povinností vlajkového štátu. Nedodržanie nezáväzných odporúčaní a uznesení sa však nepovažuje za základ identifikácie, ale len za podporný dôkaz.
            
         
               (22)
            
            
               Listom z 2. februára 2015 ostrovný štát Svätý Vincent a Grenadíny informoval Komisiu o inštitucionálnych krokoch zameraných na riešenie nedostatkov uvedených v rozhodnutí z 12. decembra 2014.
            
         
               (23)
            
            
               Technické konzultácie medzi Komisiou a ostrovným štátom Svätý Vincent a Grenadíny sa uskutočnili 11. februára 2015 v Paname.
            
         
               (24)
            
            
               Komisia a orgány ostrovného štátu Svätý Vincent a Grenadíny uskutočnili 13. marca 2015 konferenčný hovor o úrovni vykonávania akčného plánu.
            
         
               (25)
            
            
               Orgány ostrovného štátu Svätý Vincent a Grenadíny predložili 7. augusta 2015 dokument s opatreniami uskutočňovanými na zabránenie NNN rybolovu. V rámci tejto komunikácie však orgány oznámili, že konečné schválenie väčšiny dokumentov uvedených v akčnom pláne bolo odložené.
            
         
               (26)
            
            
               Dňa 2. októbra 2015 Komisia zaslala list ministrovi pre poľnohospodárstvo, transformáciu vidieka, lesné hospodárstvo a rybárstvo ostrovného štátu Svätý Vincent a Grenadíny, v ktorom uviedla, že neexistuje jasný dôkaz o tom, že orgány ostrovného štátu Svätý Vincent a Grenadíny vyriešili nedostatky, ktoré viedli k predbežnému označeniu za nespolupracujúcu krajinu, a navrhla pokračovanie dialógu prostredníctvom konzultačnej návštevy na mieste.
            
         
               (27)
            
            
               Orgány ostrovného štátu Svätý Vincent a Grenadíny odpovedali na tento list 28. októbra 2015 predložením správy o pokroku, ktorá v porovnaní s dokumentom uvedeným v odôvodnení 25 nepriniesla nič nové.
            
         
               (28)
            
            
               Komisia listom zo 16. decembra 2015 upozornila na nedostatočný pokrok ostrovného štátu Svätý Vincent a Grenadíny pri plnení akčného plánu v nadväznosti na rozhodnutie z 12. decembra 2014.
            
         
               (29)
            
            
               Komisia poslala 19. januára 2016 list orgánom ostrovného štátu Svätý Vincent a Grenadíny s informáciami získanými v súvislosti s činnosťou rybolovného plavidla Asian Warrior, známeho aj ako Kunlun and Taishan a uvedeného v zozname NNN rybolovu, a požiadala o dodatočné spravodajské informácie o procese registrácie plavidiel plaviacich sa pod jeho vlajkou.
            
         
               (30)
            
            
               Vo februári 2016 Komisia uskutočnila konzultačnú návštevu s cieľom prediskutovať pokrok dosiahnutý od rozhodnutia z 12. decembra 2014. Návšteva potvrdila, že opatrenia prijaté na nápravu zistených nedostatkov uvedených v rozhodnutí sú stále nedostatočné.
            
         
               (31)
            
            
               V marci 2016 orgány ostrovného štátu Svätý Vincent a Grenadíny predložili: i) návrh národného akčného plánu proti NNN rybolovu a ii) návrh Memoranda o porozumení medzi dvoma vnútroštátnymi orgánmi zodpovednými za reguláciu rybolovných plavidiel, a to Fisheries Division a Department of Maritime Administration. Komisia listom z 3. júna 2016 informovala orgány ostrovného štátu Svätý Vincent a Grenadíny, že obsah týchto dokumentov nemusí byť v súlade s jeho povinnosťami vlajkového štátu vyplývajúcimi z medzinárodného práva, podľa ktorých musí prijať opatrenia na zabránenie NNN rybolovu, odrádzanie od neho a jeho odstránenie. Okrem toho v liste zdôraznila, že chýba jasný harmonogram na riešenie nedostatkov uvedených v akčnom pláne.
            
         
               (32)
            
            
               Listom z 3. júna 2016 Komisia vyzvala orgány ostrovného štátu Svätý Vincent a Grenadíny, aby poskytli informácie o rybolovnom plavidle Gotland, ktoré sa plaví pod vlajkou tohto štátu a pri ktorom sa predpokladá, že vykonáva rybolov bez platnej licencie vo vodách patriacich pod národnú jurisdikciu Senegalu, no odmieta dodržiavať pokyny vydané senegalskými orgánmi (3).
            
         
               (33)
            
            
               V júni 2016 ostrovný štát Svätý Vincent a Grenadíny pristúpil k dohode FAO o opatreniach prístavného štátu.
            
         
               (34)
            
            
               Dňa 15. júla 2016 bola orgánom ostrovného štátu Svätý Vincent a Grenadíny e-mailom zaslaná pripomienka, aby podnikli aktívne kroky v boji proti NNN rybolovu a napravili nedostatky správneho a právneho rámca v odvetví rybolovu.
            
         
               (35)
            
            
               Následne bol orgánom ostrovného štátu Svätý Vincent a Grenadíny 24. októbra 2016 zaslaný list a jeho prijatie orgány potvrdili ešte v ten istý deň.
            
         3.   OZNAČENIE OSTROVNÉHO ŠTÁTU SVÄTÝ VINCENT A GRENADÍNY ZA NESPOLUPRACUJÚCU TRETIU KRAJINU
   
   
               (36)
            
            
               Na základe článku 31 ods. 3 nariadenia o NNN rybolove Komisia preskúmala plnenie medzinárodných záväzkov ostrovného štátu Svätý Vincent a Grenadíny ako vlajkového, prístavného, pobrežného alebo trhového štátu. Komisia na účely tohto preskúmania zohľadnila parametre uvedené v článku 31 ods. 4 až 7 nariadenia o NNN rybolove.
            
         3.1.   Opatrenia prijaté v súvislosti s opakovaným výskytom plavidiel vykonávajúcich NNN rybolov a obchodných tokov (článok 31 ods. 4 nariadenia o NNN rybolove)
   
   
               (37)
            
            
               Komisia na základe verejne dostupných informácií zistila, že aspoň dve plavidlá plaviace sa pod vlajkou ostrovného štátu Svätý Vincent a Grenadíny boli v rokoch 2015 a 2016 zapojené do NNN rybolovu (4).
            
         
               (38)
            
            
               V auguste 2015 bolo rybolovné plavidlo Asian Warrior, známe aj ako Kunlun and Taishan, zaregistrované ako chladiarenské nákladné plavidlo plaviace sa pod vlajkou ostrovného štátu Svätý Vincent a Grenadíny. Plavidlo, ktoré bolo v minulosti zadržané v Thajsku, pretože bolo klamlivo označené vlajkou Indonézie, v septembri 2015 opustilo prístav v thajskom Phukete bez povolenia príslušných orgánov. Ešte predtým plavidlo natankovalo 80 000 litrov paliva a naložilo nototénie, ktoré boli predtým v Thajsku vyložené. Senegalské orgány plavidlo zadržali v decembri 2015.
            
         
               (39)
            
            
               Dňa 8. februára 2016 sa z príkazu právnickej osoby nachádzajúcej sa mimo ostrovného štátu Svätý Vincent a Grenadíny, na ktorú bola prenesená správa registra, toto plavidlo vymazalo z registra lodí ostrovného štátu Svätý Vincent a Grenadíny z dôvodu „zneužitia osvedčení registra, ktoré neboli platné pre plavbu“. Plavidlo Asian Warrior bolo počas pôsobenia pod vlajkou ostrovného štátu Svätý Vincent a Grenadíny zapojené do viacerých činností NNN rybolovu vrátane umiestnenia nezákonného úlovku na trh, no úrady ostrovného štátu Svätý Vincent a Grenadíny okrem výmazu tohto plavidla z národného registra neprijali v tomto ohľade žiadne iné správne ani trestnoprávne opatrenia. Okrem toho je plavidlo Asian Warrior od roku 2003 zaradené do zoznamu plavidiel vykonávajúcich NNN rybolov, ktorý zostavuje Komisia pre ochranu živých antarktických morských zdrojov (CCAMLR), a Interpol vydal 13. januára 2015 oznam Purple Notice, ktorý bol naposledy aktualizovaný 29. septembra 2015.
            
         
               (40)
            
            
               Obyčajným administratívnym rozhodnutím o výmaze rybárskeho plavidla z registra sa však nedosiahne odrádzajúci účinok, ak sa pritom nezabezpečí možnosť uvaliť iné sankcie. Zrušením registrácie rybárskeho plavidla sa nezaručí postih páchateľov za ich konanie a neprídu tým ani o výhody, ktoré takouto činnosťou získali. Okrem toho ostrovný štát Svätý Vincent a Grenadíny riadne nezareagoval a nespolupracoval s príslušnými orgánmi dotknutých prístavných štátov, čo nie je v súlade s jeho záväzkami stanovenými v článku 6 Dohody FAO o opatreniach prístavných štátov zameraných na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie.
            
         
               (41)
            
            
               Komisia nedostala od orgánov ostrovného štátu Svätý Vincent a Grenadíny žiadne oznámenie s informáciami o plavidle Asian Warrior.
            
         
               (42)
            
            
               Komisia získala informácie o plavidle Gotland (5) plaviacom sa pod vlajkou ostrovného štátu Svätý Vincent a Grenadíny, ktoré podľa hlásenia z februára 2016 lovilo bez povolenia vo výhradnej hospodárskej zóne Senegalu. Senegalské orgány preto dali príkaz plavidlo sledovať a zadržať ho, no ušlo im. Keďže tieto činnosti sú porušením senegalského kódexu pre námorný rybolov (6), senegalské orgány potrestali rybolovné plavidlo Gotland pokutou vo výške 1 030 000 000 CFA (7).
            
         
               (43)
            
            
               Na základe žiadosti senegalských orgánov o pomoc Komisia nadviazala kontakt s úradmi ostrovného štátu Svätý Vincent a Grenadíny, aby im predovšetkým zdôraznila, že je dôležité podniknúť voči tomuto plavidlu príslušné opatrenia. Dodnes však nedostala od ostrovného štátu Svätý Vincent a Grenadíny žiadnu odpoveď a nemá vedomosť ani o odpovedi na žiadosti o vzájomnú pomoc, ktoré zaslali členské štáty v rámci článku 51 nariadenia o NNN rybolove. Komisia bola takisto informovaná, že obdobné iniciatívy podnikli aj niektoré tretie krajiny. Zo žiadnych ďalších zdrojov však nemá informácie o tom, že by ostrovný štát Svätý Vincent a Grenadíny prijal vo vzťahu k dotknutému plavidlu nejaké opatrenia.
            
         
               (44)
            
            
               So zreteľom na informácie uvedené v odôvodneniach 37 až 43 sa Komisia domnieva, že ostrovný štát Svätý Vincent a Grenadíny si neplní povinnosti ako vlajkový štát tým, že nezabránil svojej flotile v účasti na činnostiach NNN rybolovu. V tejto súvislosti treba pripomenúť, že podľa článku 94 ods. 2 písm. b) Dohovoru OSN o morskom práve musí vlajkový štát uplatňovať právomoc vyplývajúcu z príslušných vnútroštátnych právnych predpisov, a to na lode plaviace sa pod jeho vlajkou, ako aj na kapitána, dôstojníkov a posádku na ich palube. Treba poznamenať, že podľa článku 117 Dohovoru OSN o morskom práve má vlajkový štát povinnosť prijímať vo vzťahu k svojim štátnym príslušníkom potrebné opatrenia na ochranu živých zdrojov na šírom mori alebo spolupracovať s inými štátmi pri prijímaní takých opatrení.
            
         
               (45)
            
            
               Podľa článku 31 ods. 4 písm. b) nariadenia o NNN rybolove Komisia preskúmala aj opatrenia, ktoré ostrovný štát Svätý Vincent a Grenadíny prijal v súvislosti s prístupom produktov rybolovu pochádzajúcich z NNN rybolovu na svoj trh. V medzinárodnom akčnom pláne proti NNN rybolovu sa poskytujú usmernenia k medzinárodne dohodnutým trhovým opatreniam, ktoré majú podporiť znižovanie počtu alebo odstránenie prípadov obchodovania s rybami a produktmi z rýb z NNN rybolovu. V bode 71 tohto akčného plánu sa takisto navrhuje, aby štáty prijali opatrenia na zvýšenie transparentnosti svojich trhov s cieľom umožniť vysledovateľnosť rýb alebo produktov z rýb. V Kódexe pravidiel FAO pre zodpovedný rybolov (ďalej len „kódex pravidiel“), predovšetkým v článku 11, sa uvádzajú osvedčené postupy pre činnosti po výlove rýb a zodpovedný medzinárodný obchod. V článku 11.1.11 uvedeného kódexu pravidiel sa stanovuje, že štáty by mali zabezpečiť, aby medzinárodný a vnútroštátny obchod s rybami a produktmi rybolovu bol v súlade s riadnymi postupmi ochrany a riadenia zdrojov prostredníctvom lepšej identifikácie pôvodu rýb a produktov rybolovu, s ktorými sa obchoduje.
            
         
               (46)
            
            
               Komisia počas dvoch návštev ostrovného štátu Svätý Vincent a Grenadíny v máji 2014, ako sa uvádza v odôvodnení 9 rozhodnutia z 12. decembra 2014, a vo februári 2016 zistila, že príslušné orgány ostrovného štátu Svätý Vincent a Grenadíny neboli schopné zabezpečiť primeranú kontrolu činností svojej flotily rybolovných plavidiel. Príslušné orgány ostrovného štátu Svätý Vincent a Grenadíny trvali na tom, že všetky ich rybolovné plavidlá pôsobiace v oblasti ICCAT uskutočňujú vylodenie alebo prekládku výlučne v prístavoch Trinidadu a Tobaga (Port of Spain a Chaguaramas). Ostrovný štát Svätý Vincent a Grenadíny však vzhľadom na neexistujúcu spoluprácu s orgánmi Trinidadu a Tobaga nedokáže poskytnúť informácie o charakteristikách druhov ulovených plavidlami pôsobiacimi pod jeho vlajkou na šírom mori, o produktoch rybolovu vylodených alebo preložených v prístavoch Trinidadu a Tobaga, ani o obchodných tokoch týchto produktov. V tejto súvislosti je nespolupráca orgánov ostrovného štátu Svätý Vincent a Grenadíny s orgánmi prístavných štátov v rozpore s článkom 20 Dohody FAO o opatreniach prístavných štátov zameraných na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie.
            
         
               (47)
            
            
               Okrem toho, ako sa uvádza v odôvodnení 38, orgány ostrovného štátu Svätý Vincent a Grenadíny nezabránili vylodeniu produktov pochádzajúcich z NNN rybolovu v prístavoch s následným rizikom preniknutia týchto produktov na trh.
            
         
               (48)
            
            
               Na základe informácií získaných z návštev na mieste sa Komisia nazdáva, že ostrovný štát Svätý Vincent a Grenadíny nedokáže zaručiť transparentnosť svojich trhov a umožniť tým vysledovateľnosť rýb alebo produktov z rýb, ako sa stanovuje v bode 71 medzinárodného akčného plánu proti NNN rybolovu a v článku 11.1.11 kódexu pravidiel FAO. V tejto súvislosti sa zdá, že ostrovný štát Svätý Vincent a Grenadíny si neplní povinnosť prístavného štátu stanovenú v článku 23 dohody OSN o populáciách rýb (UNFSA), a to podniknúť kroky na podporu účinnosti medzinárodných ochranných a riadiacich opatrení vrátane prístavných inšpekcií dokumentov, výstroja alebo úlovkov a zákazu vylodení a prekládok, ak sa zistilo, že príslušný úlovok bol získaný spôsobom, ktorý znižuje účinnosť týchto medzinárodných ochranných a riadiacich opatrení.
            
         
               (49)
            
            
               Vzhľadom na vývoj po 12. decembri 2014 Komisia podľa článku 31 ods. 3 a článku 31 ods. 4 nariadenia o NNN rybolove zastáva názor, že ostrovný štát Svätý Vincent a Grenadíny si neplní povinnosti, ktoré mu ako vlajkovému štátu vyplývajú z medzinárodného práva v súvislosti s NNN rybolovom vykonávaným alebo podporovaným rybolovnými plavidlami plaviacimi sa pod jeho vlajkou alebo jeho štátnymi príslušníkmi, a že neprijal dostatočné opatrenia s cieľom zabrániť prístupu k produktom z NNN rybolovu na svoj trh.
            
         3.2.   Neschopnosť spolupracovať a presadzovať právne predpisy (článok 31 ods. 5 nariadenia o NNN rybolove)
   
   
               (50)
            
            
               Ako sa uvádza v odôvodnení 20 rozhodnutia z 12. decembra 2014, Komisia analyzovala, či ostrovný štát Svätý Vincent a Grenadíny účinne spolupracuje s Komisiou na vyšetrovaní a súvisiacich činnostiach, a dospela k záveru, že ostrovný štát Svätý Vincent a Grenadíny zatiaľ Komisii neposkytol žiadne informácie ani odpoveď, ako bude riešiť nedostatky svojho systému riadenia rybolovu, ktoré sa zistili počas návštevy Komisie. Po rozhodnutí z 12. decembra 2014 Komisia zistila, že orgány ostrovného štátu Svätý Vincent a Grenadíny nereagovali na jej žiadosti o spoluprácu v prípade nezákonnej rybolovnej činnosti plavidiel Asian Warrior a Gotland. Komisia na základe získaných informácií zistila, že táto nespolupráca mala vplyv aj na žiadosti o pomoc, ktoré zaslali členské štáty a tretie krajiny orgánom ostrovného štátu Svätý Vincent a Grenadíny v súvislosti s vyšetrovaním a súvisiacimi činnosťami.
            
         
               (51)
            
            
               Ani dokumenty predložené Komisii v súvislosti s akčným plánom po rozhodnutí z 12. decembra 2014 nevyústili do žiadneho konkrétneho opatrenia.
            
         
               (52)
            
            
               Navyše pri posudzovaní, či si ostrovný štát Svätý Vincent a Grenadíny plní povinnosti vlajkového štátu, Komisia takisto analyzovala, či spolupracoval s ostatnými štátmi v boji proti NNN rybolovu.
            
         
               (53)
            
            
               Na základe informácií získaných počas návštev na mieste v máji 2014 a vo februári 2016 a od orgánov tretích pobrežných krajín Komisia zistila, že plavidlá pod vlajkou ostrovného štátu Svätý Vincent a Grenadíny pôsobiace v oblasti ICCAT uskutočňujú vylodenie a prekládku v prístavoch Trinidadu a Tobaga. Orgány ostrovného štátu Svätý Vincent a Grenadíny pripustili, že ich vláda oficiálne nespolupracuje s orgánmi Trinidadu a Tobaga. Od rozhodnutia Komisie z 12. decembra 2014 sa v tomto smere nedosiahol žiadny pokrok.
            
         
               (54)
            
            
               Zo situácie opísanej v odôvodnení 53 vyplýva, že ostrovný štát Svätý Vincent a Grenadíny nespolupracoval a nekoordinoval svoje činnosti s tretími krajinami, v ktorých plavidlá pod vlajkou ostrovného štátu Svätý Vincent a Grenadíny uskutočňujú vylodenie alebo prekládku, v záujme zabraňovania NNN rybolovu, odrádzania od neho a jeho odstránenia, ako sa to vyžaduje v bode 28 medzinárodného akčného plánu proti NNN rybolovu. Okrem toho ostrovný štát Svätý Vincent a Grenadíny neuzavrel dohody či dojednania s inými štátmi, ani inak nespolupracoval pri presadzovaní platných právnych predpisov a ochranných a riadiacich opatrení alebo ustanovení prijatých na vnútroštátnej, regionálnej alebo celosvetovej úrovni, ako sa stanovuje v bode 31 medzinárodného akčného plánu proti NNN rybolovu.
            
         
               (55)
            
            
               Ako sa vysvetľuje v odôvodnení 25 rozhodnutia z 12. decembra 2014, Komisia tiež analyzovala, či ostrovný štát Svätý Vincent a Grenadíny prijal účinné vynucovacie opatrenia voči prevádzkovateľom zodpovedným za NNN rybolov a či sa uplatnili dostatočne prísne sankcie, ktoré páchateľov zbavia výhod získaných NNN rybolovom. Dostupné dôkazy potvrdzujú, že ostrovný štát Svätý Vincent a Grenadíny si neplní povinnosti vyplývajúce z medzinárodného práva, pokiaľ ide o účinné vynucovacie opatrenia.
            
         
               (56)
            
            
               Ostrovný štát Svätý Vincent a Grenadíny zatiaľ nevypracoval žiadnu vnútroštátnu stratégiu monitorovania, kontroly a dohľadu nad svojou flotilou rybolovných plavidiel, inšpekcií a systémov pozorovateľov. Ako sa zdôrazňuje v odôvodnení 27 rozhodnutia z 12. decembra 2014, počas návštevy na mieste v máji 2014 mala Komisia možnosť zaznamenať, že ostrovný štát Svätý Vincent a Grenadíny nedokáže monitorovať svoje plavidlá pôsobiace na šírom mori, vo vodách tretích krajín alebo ktoré sa zastavujú v prístavoch tretích krajín. Počas návštevy na mieste v februári 2016 si mohla Komisia overiť, že ostrovný štát Svätý Vincent a Grenadíny nenapravil nedostatočné monitorovanie flotily, a teda porušuje článok 94 Dohovoru OSN o morskom práve, v ktorom sa stanovuje, že vlajkový štát uplatňuje právomoc vyplývajúcu z jeho vnútroštátnych právnych predpisov, a to na každú loď plaviacu sa pod jeho vlajkou, ako aj na kapitána, dôstojníkov a posádku. Ostrovný štát Svätý Vincent a Grenadíny porušuje aj článok 18 ods. 3 dohody UNFSA o opatreniach, ktoré má prijať štát voči plavidlám plaviacim sa pod jeho vlajkou. Ostrovný štát Svätý Vincent a Grenadíny si navyše neplní záväzky vlajkového štátu v oblasti dodržiavania a presadzovania právnych predpisov stanovené v článku 19 dohody UNFSA, keďže nepreukázal, že konal a pôsobil v súlade s podrobnými pravidlami stanovenými v uvedenom článku.
            
         
               (57)
            
            
               Právny rámec riadenia flotily ostrovného štátu Svätý Vincent a Grenadíny, ktorý vychádza zo zákona o šírom mori z roku 2001 a z nariadenia o rybolove na šírom mori z roku 2003, neobsahuje definíciu NNN rybolovu. V súčasnom právnom rámci v tomto ohľade navyše chýba definícia závažného porušenia, ako aj komplexný zoznam závažných deliktov s náležite prísnymi sankciami. Systém sankcií v súčasnej podobe preto nie je dostatočne komplexný ani prísny na to, aby mohol plniť svoju odrádzajúcu funkciu. Riešenie porušení a závažných porušení nepostačuje na zabezpečenie dodržiavania predpisov, ani na odradenie od porušovania všade tam, kde k nemu dochádza, ani na zbavenie páchateľov výhod plynúcich z nezákonnej činnosti tak, ako sa vyžaduje v bode 21 medzinárodného akčného plánu proti NNN rybolovu a v bode 38 usmernení FAO k vykonávaniu povinností vlajkového štátu.
            
         
               (58)
            
            
               Ako sa zdôrazňuje v odôvodneniach 30 a 31 rozhodnutia z 12. decembra 2014, stupeň rozvoja ostrovného štátu Svätý Vincent a Grenadíny nemožno považovať za faktor oslabujúci schopnosť príslušných orgánov spolupracovať s inými krajinami a uplatňovať opatrenia na vynucovanie práva. Hodnotenie osobitných prekážok rozvoja sa podrobnejšie opisuje v odôvodneniach 66 a 67 tohto rozhodnutia.
            
         
               (59)
            
            
               Vzhľadom na odôvodnenia 19 až 31 rozhodnutia z 12. decembra 2014 a vývoj po 12. decembri 2014 Komisia zastáva podľa článku 31 ods. 3 a článku 31 ods. 5 písm. a), b), c) a d) nariadenia o NNN rybolove názor, že ostrovný štát Svätý Vincent a Grenadíny si neplní povinnosti v oblasti spolupráce a vynucovania práva, ktoré mu ako vlajkovému štátu vyplývajú z medzinárodného práva.
            
         3.3.   Nevykonávanie medzinárodných predpisov (článok 31 ods. 6 nariadenia o NNN rybolove).
   
   
               (60)
            
            
               Ako sa uvádza v odôvodneniach 34 až 39 rozhodnutia Komisie z 12. decembra 2014, Komisia analyzovala informácie, ktoré považovala za relevantné, z dostupných údajov uverejnených regionálnymi organizáciami pre riadenie rybárstva (RFMO), najmä Medzinárodnou komisiou pre zachovanie atlantických tuniakov (ICCAT). Okrem toho Komisia v nadväznosti na svoje rozhodnutie z 12. decembra 2014 vykonala analýzu informácií, ktoré považovala za relevantné z hľadiska statusu ostrovného štátu Svätý Vincent a Grenadíny ako zmluvnej strany dohovoru ICCAT.
            
         
               (61)
            
            
               Treba uviesť, že flotila ostrovného štátu Svätý Vincent a Grenadíny sa zameriava na tuniaky a iné druhy migrujúce na veľké vzdialenosti v oblasti ICCAT. Ostrovný štát Svätý Vincent a Grenadíny by mal v tomto spolupracovať s komisiou ICCAT, ktorá je príslušnou RFMO pre danú oblasť a uvedené druhy. Avšak napriek tomu, že ostrovný štát Svätý Vincent a Grenadíny je zmluvnou stranou dohovoru ICCAT, krajina si neplní povinnosti, ktoré jej vyplývajú ako vlajkovému štátu v súlade s článkom 117 Dohovoru OSN o morskom práve, prijímať vo vzťahu k svojim štátnym príslušníkom opatrenia na ochranu živých zdrojov na šírom mori.
            
         
               (62)
            
            
               Ako sa uvádza v odôvodneniach 35 až 38, komisia ICCAT zaslala v období rokov 2011 až 2013 orgánom ostrovného štátu Svätý Vincent a Grenadíny viacero upozornení Po prijatí rozhodnutia z 12. decembra 2014 komisia ICCAT v roku 2016 zaslala orgánom ostrovného štátu Svätý Vincent a Grenadíny ďalšie upozornenie, v ktorom s dôrazom poukázala na nedostatky zistené na zasadnutí komisie ICCAT v roku 2015, a to neskoré predloženie i) výročnej správy, ii) plánu riadenia populácie mečiara veľkého v severnom Atlantiku a iii) tabuľky zhody. V tomto upozornení komisia ICCAT takisto požiadala orgány ostrovného štátu Svätý Vincent a Grenadíny, aby poskytli ďalšie informácie o tom, ako krajina vykonáva odporúčanie ICCAT 12-05 o súlade s existujúcimi opatreniami na ochranu a riadenie populácií žraloka. Okrem toho komisia ICCAT nahlásila, že na tieto upozornenia nedostala odpoveď.
            
         
               (63)
            
            
               Ostrovný štát Svätý Vincent a Grenadíny napokon neprijal ani národný akčný plán na boj proti NNN rybolovu, ako sa odporúča v bode 25 medzinárodného akčného plánu proti NNN rybolovu.
            
         
               (64)
            
            
               Ako sa uvádza v odôvodnení 39 rozhodnutia z 12. decembra 2014, ministerstvo poľnohospodárstva, lesného hospodárstva a rybárstva ostrovného štátu Svätý Vincent a Grenadíny nedokáže zabezpečiť skutočné prepojenie medzi štátom a plavidlami plaviacimi sa pod vlajkou krajiny, ako sa vyžaduje v článku 91 Dohovoru OSN o morskom práve.
            
         
               (65)
            
            
               Vzhľadom na odôvodnenia 35 až 39 rozhodnutia z 12. decembra 2014 a následný vývoj Komisia podľa článku 31 ods. 3 a 6 nariadenia o NNN rybolove zastáva názor, že ostrovný štát Svätý Vincent a Grenadíny si neplní povinnosti, ktoré mu vyplývajú z medzinárodného práva v súvislosti s medzinárodnými pravidlami, predpismi a ochrannými a riadiacimi opatreniami.
            
         3.4.   Osobitné prekážky rozvojových krajín (článok 31 ods. 7 nariadenia o NNN rybolove)
   
   
               (66)
            
            
               Treba pripomenúť, že podľa indexu ľudského rozvoja OSN (8) sa ostrovný štát Svätý Vincent a Grenadíny považuje za krajinu s vysokým ľudským rozvojom (97. miesto spomedzi 188 krajín). Zároveň treba pripomenúť, že podľa nariadenia Európskeho parlamentu a Rady (ES) č. 1905/2006 (9) sa ostrovný štát Svätý Vincent a Grenadíny zaraďuje do kategórie krajín a území s vyššími strednými príjmami.
            
         
               (67)
            
            
               Ako sa uvádza v odôvodnení 42 rozhodnutia z 12. decembra 2014, neboli zistené žiadne skutočnosti, z ktorých by vyplývalo, že neplnenie povinností, ktoré ostrovnému štátu Svätý Vincent a Grenadíny vyplývajú z medzinárodného práva, je spôsobené nedostatočným rozvojom krajiny. Podobne neexistujú žiadne konkrétne dôkazy, ktoré by potvrdzovali súvislosť medzi zistenými nedostatkami v oblasti monitorovania, kontroly a dohľadu nad rybolovnými činnosťami a nedostatočnými kapacitami a infraštruktúrou. V tejto súvislosti je potrebné poznamenať, že orgány ostrovného štátu Svätý Vincent a Grenadíny sa neodvolávali na prekážky rozvoja a tvrdili, že celková úroveň účinnosti ich administratívy je dobrá.
            
         
               (68)
            
            
               Vzhľadom na odôvodnenia 41, 42 a 43 rozhodnutia z 12. decembra 2014 a vývoj po 12. decembri 2014 Komisia podľa článku 31 ods. 7 nariadenia o NNN rybolove zastáva názor, že celková výkonnosť ostrovného štátu Svätý Vincent a Grenadíny nie je z hľadiska rybolovu oslabená stupňom jeho rozvoja.
            
         4.   ZÁVER K OZNAČENIU ZA NESPOLUPRACUJÚCU TRETIU KRAJINU
   
   
               (69)
            
            
               Vzhľadom na závery, ku ktorým sa dospelo v súvislosti s neplnením povinností, ktoré ostrovnému štátu Svätý Vincent a Grenadíny ako vlajkovému, prístavnému, pobrežnému alebo trhovému štátu vyplývajú z medzinárodného práva, a s neprijatím opatrení na zabránenie NNN rybolovu, odrádzanie od neho a jeho odstránenie, by sa táto krajina mala v súlade s článkom 31 nariadenia o NNN rybolove označiť za krajinu, ktorá nespolupracuje v boji proti NNN rybolovu.
            
         
               (70)
            
            
               Vzhľadom na článok 18 ods. 1 písm. g) nariadenia o NNN rybolove platí, že príslušné orgány členských štátov sú povinné zamietnuť dovoz produktov rybolovu do Únie bez toho, aby museli žiadať ďalšie dôkazy alebo zaslať žiadosť o pomoc vlajkovému štátu v prípade, že zistia, že osvedčenie o úlovku bolo potvrdené orgánmi vlajkového štátu, ktorý bol v súlade s článkom 31 daného nariadenia označený za nespolupracujúci štát.
            
         
               (71)
            
            
               Je potrebné uviesť, že označenie ostrovného štátu Svätý Vincent a Grenadíny za krajinu, ktorú Komisia považuje za nespolupracujúcu krajinu, nezabraňuje Komisii ani Rade prijať ďalšie kroky na účely vytvorenia zoznamu nespolupracujúcich krajín.
            
         5.   POSTUP VÝBORU
   
   
               (72)
            
            
               Opatrenia stanovené v tomto rozhodnutí sú v súlade so stanoviskom Výboru pre rybolov a akvakultúru,
            
         PRIJALA TOTO ROZHODNUTIE:
   Článok 1
   Svätý Vincent a Grenadíny sa označujú za tretiu krajinu, ktorú Komisia považuje za nespolupracujúcu tretiu krajinu v boji proti nezákonnému, nenahlásenému a neregulovanému rybolovu.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 23. mája 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 286, 29.10.2008, s. 1.
   
      (2)  Rozhodnutie Komisie z 12. decembra 2014, ktorým Komisia informuje tretiu krajinu o tom, že ju považuje za krajinu, ktorá by mohla byť označená za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ C 453, 17.12.2014, s. 5).
   
      (3)  http://www.lesoleil.sn/2016-03-22-23-21-32/item/53178-peche-illicite-dans-les-eaux-senegalaise-en-fuite-le-navire-gotland-imo-arraisonne-en-espagne.html
   
      (4)  Pozri oznam Interpolu Purple Notice č. 248 z 13. januára 2015, https://www.ccamlr.org/en/compliance/non-contracting-party-iuu-vessel-list a poznámku pod čiarou 13.
   
      (5)  Pozri poznámku pod čiarou 3.
   
      (6)  Zákon č. 2015-18 z 13. júla 2015.
   
      (7)  Pozri poznámku pod čiarou 3.
   
      (8)  Informácie získané z webovej stránky http://hdr.undp.org/en/statistics.
   
      (9)  Nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (Ú. v. EÚ L 378, 27.12.2006, s. 41).